KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Li tagħti aktar setgħa lin-negozji u liċ-ċittadini fis-suq uniku tal-Ewropa: Pjan ta' azzjoni, f'kooperazzjoni mal-Istati Membri, li jagħti spinta 'l quddiem lill-Ewropa Tiegħek /* COM/2013/0636 final */





I. L-iskop tal-Pjan ta’ Azzjoni Is-suq uniku huwa l-mutur ewlieni li jwassal għat-tkabbir. Dan il-potenzjal għat-tkabbir jista' jiġi meħlus biss, madankollu, jekk in-negozji u ċ-ċittadini jafu u jifhmu liema drittijiet u opportunitajiet għandhom kif ukoll ikunu f'pożizzjoni li jużawhom b’mod effettiv. L-Ewropa Tiegħek (http://europa.eu/youreurope) toffri informazzjoni prattika u faċli għall-utent dwar id-drittijiet li l-UE tagħti fis-suq uniku, bi 23 lingwa[1]. L-udjenza fil-mira huma ċ-ċittadini u n-negozji interessati li jesploraw il-ħafna opportunitajiet li l-UE għandha x’toffrilhom: il-persuni li jixtiequ jistudjaw, jaħdmu, jagħmlu negozju, jivvjaġġaw, jirċievu l-kura tas-saħħa jew jgħixu barra minn pajjiżhom, kif ukoll il-persuni li jibqgħu f'pajjiżhom iżda li jixtru onlajn, li jfittxu għal xi kont tal-bank, għal servizzi tat-telekomunikazzjoni, eċċ. Il-persuni li jidħlu fl-Ewropa Tiegħek għandhom isibu l-informazzjoni kollha li jeħtieġu biex jifhmu d-drittijiet tagħhom fl-UE u dak li hemm bżonn biex jeżerċitawhom f’kull Stat Membru tal-UE. L-Ewropa Tiegħek għandha l-għan ukoll li tidderieġi lill-persuni lejn assistenza jew għajnuna oħra li jistgħu jiġu bżonn, kif ukoll lejn is-servizzi tal-gvern elettroniku li jkunu rilevanti. L-Ewropa Tiegħek tnediet fl-2005[2] u kienet rinnovata kompletament fl-2010,[3] f'konformità mal-Komunikazzjoni “Lejn Att dwar is-Suq Uniku”[4] u mar-Rapport dwar iċ-Ċittadinanza tal-UE tal-2010 dwar it-tneħħija tal-ostakli għad-drittijiet taċ-ċittadini tal-UE.[5] Billi huwa essenzjali għall-persuni biex isiru jafu dwar id-drittijiet tagħhom fl-UE, iżda wkoll kif għandhom jeżerċitawhom f’pajjiż partikolari, l-Ewropa Tiegħek hija proġett konġunt tal-Kummissjoni u tal-Istati Membri. Il-portal sar punt ta’ riferiment importanti għaċ-ċittadini u n-negozji. Il-kontenut tiegħu qed jiżdied kontinwament, u n-numru ta’ żjarat li jirċievi dejjem qed jiżdied, għal madwar 16 000 viżitatur kuljum. Madankollu, hemm iktar li għandu u għadu jista’ jsir. L-evidenza turi li n-nies għadhom ikunu infurmati aktar u aħjar dwar id-drittijiet tagħhom fl-UE, b’mod partikolari dwar il-mod kif jiġu eżerċitati dawn id-drittijiet fil-livell nazzjonali kif ukoll fil-kuntest transfruntier (cf. infra). F’konformità mal-Komunikazzjoni tal-2012 dwar governanza aħjar għas-Suq Uniku[6] u bi tweġiba għat-talbiet ripetuti tal-Parlament Ewropew[7] u tal-Kunsill[8], dan il-Pjan ta’ Azzjoni jistabbilixxi miżuri konkreti li jgħinu biex timtela din il-lakuna: · Dan jistabbilixxi l-pjanijiet tal-Kummissjoni biex tkompli ssaħħaħ, tiżviluppa u tippromwovi l-Ewropa Tiegħek bħala portal għall-informazzjoni kollha u biex tagħti l-għajnuna li n-negozji u l-individwi jeħtieġu sabiex jeżerċitaw id-drittijiet tagħhom tal-UE fis-suq uniku; · Huwa jsejjaħ lill-Istati Membri biex jipprovdu informazzjoni prattika fuq il-mod kif id-drittijiet fl-UE japplikaw fil-prattika, u jippreżenta proposti konkreti sabiex ikun żgurat li din l-informazzjoni tista' tintlaħaq faċilment miċ-ċittadini u min-negozji fl-Ewropa. Barra minn hekk, jistieden lill-Istati Membri biex jiżguraw li l-informazzjoni mogħtija fl-Ewropa Tiegħek tkun aċċessibbli b'mod faċli mill-portali nazzjonali. II. L-Ewropa Tiegħek — fejn ninsabu llum Bħala parti mill-kampanja tal-Kummissjoni fis-settur tal-websajts, l-Ewropa Tiegħek hija rikonoxxuta, mill-utenti tal-portal, minn dawk li jfasslu l-politika u mill-partijiet interessati, bħala għodda siewja għall-informazzjoni prattika dwar id-drittijiet li l-UE tagħti fis-suq uniku. Il-viżitaturi jistgħu jsibu kemm informazzjoni fil-livell tal-UE pprovduta mill-Kummissjoni kif ukoll informazzjoni nazzjonali pprovduta mill-Istati Membri permezz ta' Bord Editorjali. In-numru ta’ viżitaturi kompla jiżdied b’mod konsistenti u konsiderevoli matul dawn l-aħħar tliet snin, u din it-tendenza 'l fuq qed tkompli fl-2013: Stħarriġ onlajn reċenti[9] mwettaq fost l-utenti jikkonferma livell għoli ta’ sodisfazzjon fir-rigward tal-informazzjoni pprovduta: Mat-93 % tal-utenti jikklassifika lill-Ewropa Tiegħek bħala sodisfaċenti jew inkella aħjar. Mas-70 % jgħidu li sabu l-informazzjoni li kienu qed ifittxu, kollha kemm hi jew mill-inqas parzjalment. Madankollu l-istħarriġ juri wkoll oqsma li jsir titjib fihom. Persuni li ma jkunux jistgħu jsibu l-informazzjoni li jeħtieġu ta’ spiss jgħidu dan huwa minħabba problemi ta’ navigazzjoni jew minħabba nuqqas ta' informazzjoni fuq livell nazzjonali. Suġġerimenti għal titjib jirrigwardaw il-funzjoni ta' tiftix u gwida aħjar, inklużi għas-servizzi fil-livell tal-UE u dak nazzjonali, kif ukoll l-għoti ta' għajnuna personalizzata u assistenza bit-telefown, bil-posta elettronika u ċ-chat. Barra minn hekk, viżitaturi li jidħlu fl-Ewropa Tiegħek għall-informazzjoni jkunu jixtiequ jwettqu wkoll kompiti u proċeduri onlajn, u dan jeħtieġ aċċess aħjar għall-informazzjoni u għall-għodda tal-gvern elettroniku li jkunu disponibbli fil-livell nazzjonali. Stħarriġ ieħor li kien immirat lejn dawk li jfasslu l-politika u l-partijiet interessati[10] jikkonferma li dan il-grupp huwa wkoll sodisfatt bil-kwalità u l-preżentazzjoni tal-informazzjoni fl-Ewropa Tiegħek. It-titjib fil-konnessjoni bejn l-Ewropa Tiegħek u portali nazzjonali, kif ukoll t-tkabbir tal-għarfien dwar l-Ewropa Tiegħek huma meqjusa bħala l-oqsma prinċipali li jista' jsir titjib fihom. B'mod aktar ġenerali, konsultazzjonijiet reċenti u stħarriġiet jippuntaw lejn il-bżonn persistenti għal aktar informazzjoni u ta' kwalità aħjar, [11] b'mod partikolari dwar regoli u proċeduri fil-livell nazzjonali meta jiġu ffaċċjati sitwazzjonijiet transfruntieri. Bl-istess mod, teżisti l-ħtieġa viżibbli għal firxa akbar u aħjar ta' servizzi tal-gvern elettroniku.[12] Hija r-responsabbiltà tal-Istati Membri li jżommu infurmati lin-negozji u liċ-ċittadini dwar ir-regoli u l-proċeduri nazzjonali. L-Ewropa Tiegħek tgħin biex tagħmel din l-informazzjoni disponibbli fl-UE kollha kemm hi, b’mod immirat u b'aċċess faċli għall-utent. Għadd ta’ Stati Membri investew fl-iżvilupp ta' portali nazzjonali multilingwi li jipprovdu informazzjoni rilevanti prattika faċli għall-utent kif ukoll servizzi onlajn għaċ-ċittadini u għan-negozji. L-espansjoni kontinwa tal-Punti ta’ Kuntatt Waħdieni,[13] li għandhom l-għan li jipprovdu kemm informazzjoni kif ukoll is-servizzi tal-gvern elettroniku, tista’ titqies ukoll bħala eżempju tal-aħjar prassi. Madankollu, f’ħafna Stati Membri, l-informazzjoni dwar ir-regoli u l-proċeduri nazzjonali li jirrigwardaw id-drittijiet fl-UE għadha frammentata, diffiċli biex wieħed isibha, mhux sħiħa u mhux faċli għall-utent. Anke fejn teżisti informazzjoni, spiss ma tkunx imfassla skont il-ħtiġijiet ta’ dawk li joperaw f’kuntest tranfruntier. III. Spinta 'l quddiem lill-Ewropa Tiegħek f’kooperazzjoni mal-Istati Membri — Il-pjan ta’ Azzjoni tal-Ewropa Tiegħek F’riżoluzzjoni riċenti,[14] il-Parlament Ewropew talab lill-Kummissjoni biex tiżviluppa l-portal "l-Ewropa Tiegħek" f’punt uniku ta' servizz diġitali ġenwin.” Dan talab ukoll lill-Istati Membri sabiex ifornu d-dejta nazzjonali li attwalment hija nieqsa fil-portal "l-Ewropa tiegħek" mill-aktar fis possibbli... u biex jiżviluppaw referenzi għall-“Ewropa Tiegħek” minn portali tal-amministrazzjoni lokali u nazzjonali relevanti, sabiex jiġi ffaċilitat l-aċċess għaċ-ċittadini. F’konformità ma’ dan, u bi tweġiba għall-ħtiġijiet identifikati permezz ta’ stħarriġiet reċenti, il-Kummissjoni tipproponi tliet settijiet ta’ azzjonijiet konkreti, li jridu jiġu implimentati mill-Kummissjoni u/jew mill-Istati Membri: A. Azzjonijiet biex jiġi żviluppat u jitjieb aktar il-portal l-Ewropa Tiegħek, sabiex ikun jista' jirrispondi aħjar għall-ħtiġijiet taċ-ċittadini u tan-negozji; B. Azzjonijiet li jiżguraw li hemm disponibbli u aċċessibbli informazzjoni ta’ kwalità tajba dwar regoli u proċeduri nazzjonali fl-Ewropa Tiegħek; u fl-aħħar nett, C. Azzjonijiet li jiżguraw li l-informazzjoni dwar l-Ewropa Tiegħek tista' tintlaħaq aħjar. A. Tkompli tiġi ffinalizzata l-Ewropa tiegħek biex tirrispondi aħjar għall-ħtiġijiet tal-utenti Tkompli tiġi ffinalizzata l-informazzjoni. F’konformità mal-istrateġija tal-Kummissjoni biex tiddistingwi ruħha bħala sors ta’ informazzjoni uffiċjali dwar id-drittijiet fl-UE b'kontenut ta' kwalità għolja, aġġornat, utilizzabbli u riutilizzabbli, l-Ewropa Tiegħek għandha l-għan li tgħarraf liċ-ċittadini u lin-negozji dwar id-drittijiet u l-opportunitajiet fis-suq uniku Ewropew. Toffri informazzjoni fuq bażi transsettorjali, li għandha x'taqsam ma' sitwazzjonijiet u bżonnijiet reali taċ-ċittadini u tan-negozji tal-UE. L-Ewropa Tiegħek hija element fundamentali u intrinsiku fis-settur tal-websajts tal-Kummissjoni. Bħala prekursur tal-kooperazzjoni trasversali ffukata qatigħ fuq il-ħtiġijiet u l-preferenzi tal-utenti, ser tkompli tikber u tikkontribwixxi għall-proġett li jinvolvi l-Kummissjoni kollha, biex tiġi razzjonalizzata u professjonalizzata l-komunikazzjoni diġitali. L-Ewropa Tiegħek għandha rwol importanti biex tiġi pprovduta informazzjoni ta’ kwalità għolja li tippermetti lill-utenti jinqdew onlajn, mingħajr ma jkollhom jirrikorru għal mezzi li jiswew aktar bħat-telefown, il-posta elettronika u ċ-ċentri ta' akkoljenza, u tikkontribwixxi wkoll għall-użu effikaċi tar-riżorsi fil-livell tal-UE. Il-Kummissjoni se tkompli taġġorna u, fejn meħtieġ, tespandi l-kontenut fil-livell tal-UE fl-Ewropa Tiegħek. Se tkompli tibni sħubiji affidabbli mal-fornituri tal-kontenut kollha fi ħdan il-Kummissjoni, u se ssaħħaħ is-sinerġiji bejn l-Ewropa Tiegħek u portali aktar speċjalizzati bħalma huma l-Ġustizzja elettronika, il-EURES u l-paġni ta' websajts tematiċi ta' politiki relevanti, bl-objettiv li jiġu evitati duplikazzjonijiet u trikkib, u sabiex tinkiseb l-aqwa kwalità ta’ servizz għall-utenti. Se jkompli jiġi ffinalizzat is-servizz offrut fl-Ewropa Tiegħek, pereżempju permezz ta’ rabtiet profondi ma' Punti ta’ Kuntatt Waħdieni għal informazzjoni eżawrijenti dwar rekwiżiti nazzjonali speċifiċi li jippermettu lill-utenti li jlestu l-proċeduri amministrattivi onlajn. Tiġi offruta għajnuna u gwida aħjar. Biex fuq perjodu itwal l-Ewropa Tiegħek tkun suċċess, jeħtieġ li żżomm l-istandards ta’ kwalità kif ukoll tkun aktar faċli għall-utent billi tadatta ruħha għall-pekuljaritajiet tal-viżitaturi u għall-ambjent dejjem jinbidel tal-IT. Għalkemm l-istruttura tal-Ewropa Tiegħek ġiet imfassla biex tkun intuwittiva u kompliet tiżviluppa bħala riżultat ta’ testijiet regolari bil-konvolġiment tal-utent, ir-reazzjonijiet riċevuti mill-viżitaturi jindikaw li huma mhux dejjem isibu l-informazzjoni li qed ifittxu, anke jekk din tkun qiegħda fil-portal. L-istess jgħodd għall-għajnuna personali, il-gvern elettroniku u s-servizzi li jsibu soluzzjonijiet għall-problemi, li hemm referenza għalihom fl-Ewropa Tiegħek. Bħalissa, għadd ta’ viżitaturi jew ma jsibux l-aċċess għas-servizz l-aktar adattat, jew ma jagħmlux l-passi kollha tal-proċedura biex jippreżentaw il-każ tagħhom. Biex tegħleb dan, il-Kummissjoni se ttejjeb il-funzjoni tat-tfittxija fil-portal, u se tintroduċi assistent virtwali li jipprovdi gwida onlajn dwar il-websajt. Dan tal-aħħar se jiżgura li l-utenti i) isibu l-informazzjoni li qed ifittxu mingħajr ma jdumu jħufu u ii) jaċċessaw b’mod aktar faċli s-servizzi ta' għajnuna l-aktar relevanti. [15] Il-Kummissjoni b’mod partikolari se ssaħħaħ aktar is-sinerġiji bejn l-Ewropa Tiegħek u Europe Direct bil-għan li joffru liċ-ċittadini u lin-negozji pjattaforma b'diversi mezzi — onlajn, bit-telefown, bil-posta elettronika jew permezz ta' persuni — li tagħti informazzjoni u għajnuna dwar id-drittijiet tagħhom fl-UE. Barra minn hekk, l-Ewropa Tiegħek se tifforma parti wkoll mill-għodda korporattiva l-ġdida għall-gwida aħjar taċ-ċittadini dwar kif jitolbu kumpens, kif deskritt fl-Azzjoni 11 tar-Rapport dwar iċ-Ċittadinanza tal-2013. [16] Fl-aħħar nett, il-Kummissjoni għandha l-ħsieb li żżomm lill-viżitaturi tal-Ewropa Tiegħek infurmati aħjar dwar l-iżviluppi l-ġodda fil-portal, billi tiżviluppa servizz ta' notifika elettroniku li jaġġorna. Tittejjeb l-aċċessibbiltà tal-Ewropa Tiegħek. L-Ewropa Tiegħek tiffoka fuq l-Ewropej kollha u għalhekk għandha tikkonforma bis-sħiħ mar-regoli u l-istandards dwar l-aċċessibbiltà għall-websajts, skont l-Aġenda Diġitali u l-proposta relatata tal-Kummissjoni għal Direttiva dwar l-aċċessibbiltà għal websajts ta' entitajiet tas-settur pubbliku, ġaladarba jiġu adottati[17] Il-Kummissjoni se tvara studju dwar l-użu u l-aċċessibbiltà u se timplimenta s-sejbiet tagħha sabiex kulħadd, inklużi persuni bi bżonnijiet speċjali, ikunu jistgħu jifhmu, ifittxu u jinteraġixxu mal-Ewropa Tiegħek b’mod adegwat. Barra minn hekk, l-Ewropa Tiegħek għandha l-għan li tipprovdi lill-viżitaturi li jidħlu bil-mowbajl bl-istess esperjenza u funzjonalitajiet li l-PC tradizzjonali joffri. L-istatistika turi li aktar minn 18 % tal-viżitaturi attwali qed jużaw apparat mobbli biex ifittxu fl-Ewropa Tiegħek għal informazzjoni li tirrigwarda liċ-ċittadini, u l-persentaġġ qed jiżdied b’mod stabbli.[18] Il-Kummissjoni se tkompli ttejjeb l-aċċessibbiltà għall-Ewropa Tiegħek minn apparat mobbli u gradwalment tespandi l-verżjoni mobbli sabiex tkopri l-informazzjoni għan-negozji. Il-pubbliku għandu jiġi infurmat ... iżda wkoll mismugħ. L-informazzjoni hija l-funzjoni ewlenija tal-Ewropa. Madankollu, huwa wkoll strument sabiex iċ-ċittadini u n-negozji Ewropej jingħataw widen, u sabiex insiru nafu aktar dwar l-esperjenzi prattiċi tagħhom fis-suq uniku. Pereżempju, meta tiġi segwita l-aktar informazzjoni li ta’ spiss tintalab fl-Ewropa Tiegħek, il-Kummissjoni ssir taf dwar il-problemi persistenti meta l-pubbliku jeżerċita drittijietu fis-suq uniku. Dan l-għarfien jista’ jintuża kemm bħala kontribut għat-tfassil ta' politika kif ukoll biex isir titjib li jiffoka fuq il-kontenut tal-Ewropa Tiegħek. L-Ewropa Tiegħek għandha wkoll għodda li tieħu r-reazzjonijiet tal-viżitaturi, li toffrilhom l-opportunità li jħallu l-kummenti tagħhom dwar il-kontenut tal-websajt. Barra minn hekk, l-Ewropa Tiegħek tistieden ukoll lill-viżitaturi biex jipparteċipaw f’konsultazzjonijiet pubbliċi dwar is-suġġetti koperti mill-portal, li nkella probabbilment, ma jkunux konxji tagħhom. Din il-prattika se ssir aktar sistematika fil-ġejjieni. Fl-aħħar nett, il-portal l-Ewropa Tiegħek illum jinsab u huwa s-suġġett f’bosta fora u pjattaformi differenti tal-midja soċjali. Dan huwa ta’ benefiċċju f’diversi modi. Permezz tal-midja soċjali, in-nies ikunu jistgħu aktar faċilment jaqsmu u jkollhom aċċess għall-informazzjoni u għall-għajnuna li qed tiġi offruta lilhom permezz tal-Ewropa Tiegħek. Il-midja soċjali tippermetti wkoll lin-nies jaqsmu l-esperjenzi konkreti li jiltaqgħu magħhom fis-suq uniku. Il-Kummissjoni se tkompli tintegra l-Ewropa Tiegħek fis-settur tal-midja soċjali, sabiex tkompli tistimula dawn l-iżviluppi. Il-Kummissjoni se: || - tkompli tiżviluppa l-Ewropa Tiegħek bħala parti integrali mill-istrateġija tal-websajts korporattivi tagħha billi tespandi l-kontenut tal-Ewropa Tiegħek sabiex ikopri għal kollox id-drittijiet, l-obbligi u l-opportunitajiet fis-suq uniku, biex jiġu ottimizzati r-rabtiet u s-sinerġiji ma' portali u pjattaformi eżistenti u, għal dan l-għan, tiġi elaborata struttura ta’ governanza għall-portal li tiddelinea r-responsabbiltajiet fil-livell tal-UE u dak nazzjonali || Ġunju 2014 - ittejjeb il-gwida dwar it-tfittxija onlajn li hija disponibbli fil-portal bl-introduzzjoni ta’ assistent virtwali, u se tottimizza s-sinerġiji ma' Europe Direct || Lulju 2014 - twettaq studju dwar l-aċċessibbiltà u l-użu tiegħu, u timplimenta s-sejbiet tagħha sabiex jiġu garantiti għal kulħadd u speċjalment għall-persuni bi bżonnijiet speċjali u għall-persuni li jużaw apparat mobbli, l-aħjar aċċess u navigazzjoni fl-Ewropa Tiegħek || Mejju 2014 - ittejjeb il-funzjonijiet li jieħdu r-reazzjonijiet u tiżgura li l-konsultazzjonijiet pubbliċi tagħha dwar is-suġġetti koperti mill-Ewropa Tiegħek ikunu aċċessibbli mill-portal, sabiex il-viżitaturi jingħataw l-opportunità li jħallu rispons dwar l-oqsma li jinteressawhom waqt it-tfassil tal-politiki || Marzu 2014 - tintegra l-Ewropa Tiegħek fil-midja soċjali u tappoġġa l-utenti tal-midja soċjali biex jaqsmu l-esperjenzi tagħhom dwar id-drittijiet fis-suq uniku permezz tal-Ewropa Tiegħek || Marzu 2014 B. Konformità bejn il-kontenut fil-livell ta’ UE mal-Kontenut fil-livell nazzjonali Iċ-ċittadini u l-intrapriżi li jikkonsultaw l-Ewropa Tiegħek huma interessati f’informazzjoni konkreta dwar kif jistgħu jeżerċitaw id-drittijiet tagħhom fl-UE waqt sitwazzjoni speċifika, fi Stat Membru partikolari. Jixtiequ jkunu jafu u jifhmu liema huma r-rekwiżiti nazzjonali li għandhom jikkonformaw magħhom, jekk ikun hemm. Huma jeħtieġu wkoll li jkunu jafu fejn għandhom imorru biex ilestu l-formalitajiet meħtieġa, u fejn jistgħu jfittxu għajnuna jew rimedju meta d-drittijiet tagħhom fl-UE jiġu miċħuda. Madankollu, kif ikkonfermaw stħarriġiet reċenti mwettqa fost l-utenti u l-partijiet interessati, din l-informazzjoni għadha mhix suffiċjentement disponibbli. Id-disponibbiltà tal-informazzjoni fil-livell nazzjonali. Għal governanza tajba u bħala parti mill-obbligi tagħhom biex jimplimentaw il-liġi tal-UE, l-Istati Membri għandhom jiżguraw, kull meta l-liġi tal-UE tistabbilixxi drittijiet u toħloq opportunitajiet għall-individwi u n-negozji, li dawn isibu faċilment l-informazzjoni u l-għajnuna kollha meħtieġa biex jeżerċitaw id-drittijiet tagħhom fit-territorji nazzjonali rispettivi tagħhom. Dan "id-dover li wieħed jinforma” huwa speċifikat f’diversi oqsma tal-leġiżlazzjoni tal-UE, pereżempju fid-Direttiva dwar is-Servizzi[19], fid-Direttiva dwar il-Kwalifiki Professjonali[20], fid-Direttiva dwar il-Kura tas-Saħħa Transkonfinali[21] u d-Direttiva dwar id-Drittijiet tal-Konsumatur.[22] Ir-Rakkomandazzjoni tal-2009 dwar il-miżuri għat-titjib tal-funzjonament tas-suq uniku wkoll tenfasizza kemm huwa importanti għall-Istati Membri li jipprovdu informazzjoni prattika dwar id-drittijiet fl-UE.[23] Dan jirrikjedi, l-ewwel nett, li l-Istati Membri jippubblikaw informazzjoni prattika u ta' użu faċli fil-portali nazzjonali rispettivi tagħhom. It-tieni, l-informazzjoni nazzjonali għandha tinftiehem bla xkiel minn kulħadd madwar l-Ewropa. Dan ifisser li l-informazzjoni għandha tkun tista' tintlaħaq faċilment minn kulħadd u b'mod partikolari minn dawk li ġejjin minn pajjiż ieħor bi sfondi lingwistiċi differenti. F’termini prattiċi, l-Istati Membri għandhom itejbu u jaġġornaw il-Punti ta' Kuntatt Waħdieni (PSCs) skont il-kriterji tal-Karta tal-PSC sabiex jiggarantixxu li l-PSCs jipprovdu servizzi ta' kwalità għolja u servizzi eżawrijenti lil negozji, inklużi s-sitwazzjonijiet transfruntieri. Fuq kollox għandhom isiru sforzi addizzjonali mill-Istati Membri li l-PSCs tagħhom ma jagħtux riżultati tajbin u ma jilħqux l-aspettattivi tan-negozju.[24] F’konformità mal-Komunikazzjoni dwar Governanza Aħjar Għas-suq uniku, il-Kummissjoni se tiżgura li, fil-proposti ġodda kollha għal leġiżlazzjoni li toħloq drittijiet konkreti fis-suq uniku, se tingħata attenzjoni speċifika għall-mod kif iċ-ċittadini u n-negozji jiġu informati dwar id-drittijiet tagħhom fl-UE. L-Ewropa Tiegħek toffri pjattaforma li permezz tagħha l-Istati Membri jistgħu jxerrdu l-kontenut nazzjonali rilevanti lejn il-gruppi destinatarji rilevanti, inklużi ċ-ċittadini minn pajjiżi oħra tal-UE, sabiex dawn isiru iktar konxji tar-regoli u l-proċeduri fis-seħħ. Il-kondiviżjoni tal-kontenut bejn l-Ewropa Tiegħek u l-portali nazzjonali. Li ċ-ċittadini u n-negozji jiġu infurmati dwar id-drittijiet tagħhom fl-UE u dak li hemm bżonn biex jeżerċitawhom, fil-prattika hija responsabbiltà li tinqasam bejn l-istituzzjonijiet tal-UE u l-Istati Membri. L-aħjar riżultati jistgħu jinkisbu meta jkun hemm interazzjoni ottimali bejn il-kontenut fil-livell tal-UE u dak fil-livell nazzjonali, u meta dan il-kontenut ikun disponibbli b’mod koerenti u li jista' jintlaħaq faċilment minn dawk li jkunu qed ifittxu fuq l-internet. Kif imsemmi hawn fuq, l-Ewropa Tiegħek tagħti viżibilità akbar lill-kontenut ta' livell nazzjonali u tiżgura b’mod partikolari, li gruppi speċifiċi fil-mira bħal pereżempju persuni li mhumiex nazzjonali, jistgħu effettivament jiġu milħuqa. Min-naħa l-oħra, l-Ewropa Tiegħek tista’ wkoll tagħti valur miżjud lill-portali nazzjonali billi tipprovdi informazzjoni dwar id-drittijiet bażiċi tal-UE bi 23 lingwa, kif ukoll aċċess għal servizzi ta’ għajnuna fil-livell tal-UE u għal sorsi ta’ informazzjoni ta’ Stati Membri oħra. Minħabba li hemm bżonn li tinħoloq din l-interazzjoni ottimali bejn il-konteut fil-livell tal-UE u dak fil-livell nazzjonali, u l-ħtieġa li dan iseħħ bl-inqas riżorsi kemm fil-livell tal-UE u dak nazzjonali, il-Kummissjoni qed tesplora u ttejjeb kontinwament il-mudelli għall-iskambju tal-kontenut. Din il-ħidma hija maqsuma bejn l-Istati Membri u mmexxija mill-Bord Editorjali tal-Ewropa Tiegħek, li jiġbor fih esperti mill-Istati Membri kollha. Jeżistu mudelli varji: · Fejn tkun disponibbli informazzjoni ta’ kwalità tajba fil-livell nazzjonali, imfassla għall-ħtiġijiet tal-Ewropej kollha (inklużi persuni li mhumiex nazzjonali), l-Ewropa Tiegħek tista' tipprovdi ħoloq (pereż. ħoloq għal Punti ta’ Kuntatt Waħdieni). · Is-sindakazzjoni tal-kontenut hija mod alternattiv ta’ kif jiġi skambjat il-kontenut. Din tippermetti li kontenut rilevanti jiġi estratt minn portali nazzjonali u jsir disponibbli fl-Ewropa Tiegħek, u viċi versa. Meta mqabbel ma’ ħoloq sempliċi, dan il-metodu għandu l-vantaġġ li juri biss l-informazzjoni nazzjonali relevanti fl-istil tal-Ewropa Tiegħek, b’hekk tittejjeb l-esperjenza tal-utent. Meta l-kontenut nazzjonali jiġi aġġornat mill-Istati Membri, dawn l-aġġornamenti jidhru awtomatikament fl-Ewropa Tiegħek ukoll. · Il-Kummissjoni tista’ wkoll toffri galvijiet lill-Istati Membri, sabiex jimtlew minn esperti nazzjonali. Fil-futur qarib, se jkunu jistgħu jiġu offruti galvijiet onlajn, li se jħaffu konsiderevolment il-proċess tal-provvediment u l-aġġornament tal-kontenut. Fejn għadha ma teżistix informazzjoni nazzjonali (pereżempju f’oqsma fejn għadhom qed jinħolqu drittijiet tal-UE ġodda jew sistemi legali eżistenti qed jiġu sostanzjalment riveduti), il-kontenut maħluq fl-Ewropa Tiegħek minn esperti nazzjonali rilevanti jista' jiġi inkorporat u ppubblikati fuq il-portali nazzjonali. B’dan il-mod, il-kontenut se jinħoloq darba biss — u se jerġa’ jintuża, fl-intier tiegħu jew parzjalment, fil-portali rilevanti kollha. Għaldaqstant, minħabba l-vantaġġi offruti mis-sindakazzjoni tal-kontenut, il-possibbiltà li awtomatikament iseħħ l-iskambju ta’ informazzjoni onlajn eżistenti, bejn il-portali nazzjonali u l-Ewropa tiegħek u vice versa, ġew għalhekk studjati fi proġett pilota.[25] L-istudju kkonferma li hija possibbli s-sindakazzjoni tal-kontenut, u wera l-vantaġġi tagħha. B’mod partikolari, informazzjoni li hija diġà disponibbli onlajn f’portali nazzjonali jew fl-Ewropa tiegħek tista' tiġi direttament murija fl-Ewropa tiegħek jew f’portali nazzjonali. L-iskambju tal-informazzjoni huwa sostenibbli u effiċjenti fl-isfruttament tar-riżorsi, u ladarba l-proċedura tiġi pprogrammata, din hija awtomatika u dejjem tipprovdi lill-utenti kontenut mill-aktar aġġornat. Il-Kummissjoni tistieden lill-Istati Membri biex || - jagħmlu disponibbli informazzjoni b'aċċess faċli għall-utent fuq il-portali tagħhom, b'tali mod li jgħinu lill-individwi u lin-negozji, inklużi persuni li mhumiex nazzjonali, biex jagħmlu użu effettiv tad-drittijiet tagħhom tal-UE fis-suq uniku || permanenti - jikkoperaw b’mod attiv mal-Kummissjoni sabiex jiżguraw li informazzjoni nazzjonali rilevanti, bħall-informazzjoni dwar id-drittijiet ta’ residenza u dwar kif tagħmel negozju f’pajjiż ieħor, isir aċċessibbli permezz tal-Ewropa Tiegħek; il-progress se jitkejjel fuq bażi annwali fil-kuntest ta' Tabella ta' Valutazzjoni tas-Suq Uniku. [26] || Diċembru 2014 - jiskambjaw il-prattika tajba fil-portali nazzjonali tagħhom ma’ Stati Membri oħra u jikkontribwixxu għal mudelli differenti tal-iskambju tal-kontenut kif propost mill-Kummissjoni, skont l-approċċ l-iktar xieraq għall-pajjiż || permanenti - ikomplu jiżviluppaw il-Punti ta’ Kuntatt Waħdieni (PSC)), f’konformità mal-kriterji stipulati fil-Karta tal-PSCs; il-Kummissjoni se tivvaluta l-progress tal-Istati Membri f'PSCs aktar ambizzjużi matul l-2014 || Diċembru 2014 Il-Kummissjoni se: || - tiżviluppa għodod differenti għall-kondiviżjoni tal-kontenut (formoli onlajn, sindakazzjoni tal-kontenut) u tipprovdi appoġġ tekniku u kunċettwali lill-Istati Membri) || permanenti - tiffaċilita l-apprensjoni ta' bejn il-pari fil-kuntest tal-laqgħat biannwali tal-Bord Editorjali || Marzu u Novembru 2014 - tistieden lill-Istati Membri biex jippubblikaw onlajn l-informazzjoni relatata mal-leġiżlazzjoni kollha tal-UE li tistabbilixxi d-drittijiet għaċ-ċittadini u/jew għan-negozji bl-intenzjoni li possibbilment din tingħaqad/tiġi tiskambjata ma' dik tal-Ewropa Tiegħek || permanenti C. Jiġi żgurat li aktar nies isibu l-Ewropa Tiegħek B’għadd dejjem jikber ta’ ċittadini li jużaw is-servizzi onlajn, b'aktar u aktar nies li qed jivvjaġġaw fl-Ewropa u bi 13,6 miljun ċittadin tal-UE li joqogħdu fi Stat Membru ieħor,[27] il-potenzjal ta’ lħuq tal-Ewropa Tiegħek, għadu 'l bogħod milli jilħaq il-qofol tiegħu. L-esperjenza turi madankollu, li l-promozzjoni fuq skala wiesgħa għal kulħadd twassal għal għadd ta’ viżitaturi li jilħqu ammont temporanju għoli insostenibbli. Għaldaqstant il-promozzjoni mmirata kemm fil-livell tal-UE kif ukoll fil-livell tal-Istati Membri hija meħtieġa biex aktar nies isiru konxji ta’ dak li l-Ewropa Tiegħek tista' toffrilhom. L-istatistiki dwar l-użu mill-utenti[28] jindikaw li l-viżitaturi jsibu l-Ewropa Tiegħek prinċipalment permezz ta’ magni tat-tiftix u permezz tal-websajt interistituzzjonali tal-UE (europa.eu), segwiti minn rakkomandazzjonijiet mingħand ħbieb, il-midja soċjali u l-portali nazzjonali. Il-promozzjoni għandha għalhekk tiffoka fuq li tattira viżitaturi potenzjali fil-postijiet fejn huma naturalment ser ifittxu l-informazzjoni. L-Ewropa Tiegħek għandha bżonn tinvesti mmensament biex tottimizza l-kontenut tagħha għall-magni tat-tiftix kif ukoll tiżgura li jkun hemm aċċesss faċli għaliha mill-websajts kollha relevanti tal-UE u minn dawk nazzjonali. L-ewwel esperjenzi bir-reklamar onlajn (il-kampanja bir-riklami fuq websajts, il-preżenza f'fora rilevanti tal-persuni espatrijati, tal-konsumatur u dawk dwar l-ivvjaġġar) kif ukoll l-attivitajiet tal-midja soċjali huma promettenti, u għandhom jiġu sfruttati aktar. Il-kampanji ta' sensibilizzazzjoni tal-UE u dawk nazzjonali dwar l-informazzjoni rigward il-kwistjonijiet li huma parzjalment koperti mill-kontenut tal-Ewropa Tiegħek, bħall-kampanja ta’ sensibilizzazzjoni dwar id-drittijiet tal-konsumatur li ġiet imħabbra fl-Aġenda għall-Konsumaturi,[29] għandhom jippromwovu s-sit. Il-Kummissjoni se: || - tkompli ssaħħaħ il-viżibilità tal-Ewropa Tiegħek billi tottimizza l-magni tat-tiftix, il-promozzjoni onlajn u tkompli tintegra l-portal mal-għodod tal-midja soċjali rilevanti kif ukoll permezz tal-kampanji ta’ informazzjoni u sensibilizzazzjoni tagħha. || April 2014 Il-Kummissjoni tistieden lill-Istati Membri biex || - jippromwovu l-Ewropa Tiegħek fil-livell nazzjonali, b’mod partikolari permezz ta' ħoloq diretti fuq il-portali nazzjonali tagħhom u permezz ta' kampanji ta' sensibilizzazzjoni dwar is-suġġetti koperti mill-portal || Awwissu 2014 IV. L-għażla għal limitu ta' żmien u r-riżorsi Uħud mill-azzjonijiet se jiġu implimentati b'limitu ta' żmien fiss, li jista' jvarja għal partijiet differenti tal-portal, oħrajn huma ta’ natura permanenti. In-nefqa meħtieġa għall-azzjonijiet ġiet ikkunsidratat fil-baġit attwali. [1] Attwalment l-Ewropa Tiegħek toffri informazzjoni fil-livell ta' UE fi 23 lingwa (il-lingwi uffiċjali kollha barra l-Irlandiż) u informazzjoni dwar ir-regoli nazzjonali bil-lingwa/i tal-pajjiż u bl-Ingliż [2] Wara d-Deċiżjoni 2004/387/KE dwar it-twassil interoperabbli ta’ servizzi pan-Ewropej tal-gvern elettroniku lill-amministrazzjonijiet pubbliċi, negozji u ċittadini (IDABC), l-Anness II.A.a. [3] Wara l-Pjan ta’ Azzjoni tal-2008 dwar approċċ integrat għall-provvista ta’ Servizzi ta’ Għajnuna rigward is-Suq Uniku għaċ-ċittadini u n-negozji, SEC(2008)1882 [4] COM(2010) 608 finali/2 [5] COM(2010) 603 finali, Azzjoni 21 [6] COM(2012)259/2 [7] Ir-riżoluzzjoni tal-Parlament Ewropew tal-14 ta' Ġunju 2012 rigward "L-Att dwar is-Suq Uniku: Il-Passi li Jmiss għat-Tkabbir" (2012/2663(RSP)) [8] Il-konklużjonijiet tal-Kunsill tal-Kompetittività fil-laqgħa tat-30 u l-31 ta’ Mejju 2012: “il-Kunsill jissottolinja l-importanza ta' informazzjoni aġġornata mill-Kummisssjoni li tkun f'aktar minn lingwa waħda permezz tal-Ewropa Tiegħek, b'kooperazzjoni mal-Istati Membri.” [9] Stħarriġ ta' qabel il-ħruġ mis-sit imwettaq fil-bidu tal-2013 dwar it-taqsima fil-portal li tirrigwarda liċ-ċittadini [10] Stħarriġ imwettaq minn Diċembru 2012 sa Frar 2013 fost uffiċjali tal-UE, MPE, rappreżentanti tal-Istati Membri u netwerks ta’ informazzjoni tal-UE [11] Flash Eurobarometer 365 “iċ-Ċittadinanza tal-Unjoni Ewropea”, ippubblikat fi Frar 2013; Studju Kwalitattiv tal-Ewrobarometru: L-ostakoli li ċ-ċittadini jiffaċċjaw fis-Suq Intern, Rapport Kumplessiv, Settembru 2011 u l-Awtoritajiet Lokali u l-governanza tas-Suq Uniku, Rapport Kumplessiv, Settembru 2011. [12] Ara l-Istudju dwar il-Valutazzjoni Komparattiva tal-gvern elettroniku tal-2012, http://europa.eu/rapid/press-release_IP-13-466_mt.htm?locale=mt. [13] http://ec.europa.eu/internal_market/eu-go/index_mt.htm [14] Ir-riżoluzzjoni tal-Parlament Ewropew tal-25 ta' Ottubru 2012 dwar l-20 preokkupazzjoni prinċipali taċ-ċittadini u tan-negozji Ewropej fir-rigward ta' kif jaħdem is-suq uniku (2012/2044(INI)) [15] Europe Direct u servizzi aktar speċjalizzati bħal Pariri tal-Ewropa Tiegħek, SOLVIT, Enterprise Europe Network, EURES, ECC-Net, Euraxess [16] COM(2013) 269 finali [17] COM(2012) 721 finali [18] Żieda ta’ madwar 10 % minn meta tnediet il-verżjoni mobbli f’Ġunju 2012 [19] Id-Direttiva 2006/123/KE tat-12 ta’ Diċembru 2006 dwar is-servizzi fis-suq intern; [20] Id-Direttiva 2005/36/KE tas-7 ta’ Settembru 2005 dwar ir-rikonoxximent ta’ kwalifiki professjonali, li bħalissa qed tiġi riveduta (2011/0435 (COD)), sabiex fost l-oħrajn jiġi żgurat aċċess aħjar għall-informazzjoni u għas-servizzi tal-gvern elettroniku [21] Id-Direttiva 2011/24/UE tad-9 ta' Marzu 2011 dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali [22] Id-Direttiva 2011/83/UE tal-25 ta’ Ottubru 2011 dwar id-drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill [23] Ir-Rakkomandazzjoni tal-Kummissjoni tad-29 ta' Ġunju 2009, (2009/524/KE) [24] COM (2012) 261 finali, 08.06.2012, http://ec.europa.eu/internal_market/services/docs/services-dir/implementation/report/COM_2012_261_mt.pdf [25] Proġett appoġġjat mill-programm ISA dwar soluzzjonijiet ta’ interoperabbiltà għall-amministrazzjonijiet pubbliċi Ewropej [26] http://ec.europa.eu/internal_market/scoreboard/ [27] Ktejjeb tal-Eurostat “European social statistics”, ippubblikat fis-17.7.2013 [28] Stħarriġ fost l-utenti, fil-bidu tal-2013 [29] COM(2012) 225 finali tat-22.5.2012